b'\n_START_ARTICLE_\nGuerra turcoveneciana (1499-1503)\n_START_SECTION_\nLa guerra\n_START_PARAGRAPH_\nEl gener de 1499, Kemal Reis va salpar d\'Istanbul amb una for\xc3\xa7a de deu galeres i quatre vaixells d\'altre tipus, i el juliol de 1499 es va reunir amb una enorme flota otomana i es va fer c\xc3\xa0rrec del seu comandament per tal de lliurar una guerra a gran escala contra la Rep\xc3\xbablica de Ven\xc3\xa8cia. La flota otomana estava formada per 67 galeres, 20 galiots i al voltant de 200 embarcacions petites. _NEWLINE_L\'agost de 1499, Kemal Reis va derrotar la flota veneciana comandada per Antonio Grimani a la Batalla de Zonchio. Va ser la primera batalla naval a la hist\xc3\xb2ria amb canons utilitzats en els vaixells durant la navegaci\xc3\xb3, i es va dur a terme en quatre dies: el 12 d\'agost, el 20, el 22 i el 25. Despr\xc3\xa9s d\'arribar al mar J\xc3\xb2nic amb la gran flota otomana, Kemal Reis va trobar la flota veneciana de 47 galeres, 17 galiots i al voltant de 100 petits vaixells sota el comandament d\'Antonio Grimani prop de Cap Zonchio, i va obtenir una important vict\xc3\xb2ria. Durant la batalla, Kemal Reis va enfonsar la galera d\'Andrea Loredan, un membre de la influent fam\xc3\xadlia Loredan de Ven\xc3\xa8cia. Antonio Grimani va ser atrapat el 29 de setembre, per\xc3\xb2 va ser alliberat. _NEWLINE_El sult\xc3\xa0 otom\xc3\xa0 Baiazet II va dotar Kemal Reis de les 10 galeres venecianes capturades, i aquest va estacionar la seva flota a l\'illa de Cefal\xc3\xb2nia, entre octubre i desembre de 1499. El desembre de 1499, els venecians van atacar Lepant amb l\'esperan\xc3\xa7a de recobrar els territoris perduts en el mar J\xc3\xb2nic. Kemal Reis va salpar de Cefal\xc3\xb2nia i va tornar a arrabassar Lepant als venecians. Es va quedar a Lepant entre abril i maig de 1500, quan els seus vaixells van ser reparats per un ex\xc3\xa8rcit otom\xc3\xa0 de 15.000 artesans portats de la zona. Des d\'all\xc3\xa0, Kemal Reis va salpar i va bombardejar els ports de Ven\xc3\xa8cia a l\'illa de Corf\xc3\xba, i l\'agost de 1500 ell, una vegada m\xc3\xa9s, va derrotar la flota veneciana a la Batalla de Modona (tamb\xc3\xa9 coneguda com a Segona Batalla de Lepant). Kemal Reis va bombardejar la fortalesa de Modona per mar i va capturar la ciutat. Posteriorment es va enfrontar amb la flota veneciana davant les costes de Korone i van capturar la ciutat juntament amb un bergant\xc3\xad veneci\xc3\xa0. Des d\'all\xc3\xa0, Kemal Reis va navegar cap a l\'Illa de Sapienza), i va enfonsar la galera veneciana "Lezza". El setembre de 1500, Kemal Reis va assaltar Voiussa i l\'octubre es va presentar al Cap de Santa Maria, de l\'Illa de Lefkada abans de posar fi a la campanya i tornar de nou a Istanbul el novembre. Amb la Batalla de Modona, la flota i l\'aclaparador ex\xc3\xa8rcit turc es van apoderar de la majoria de les possessions de Ven\xc3\xa8cia a Gr\xc3\xa8cia. Modona i Corona, els "dos ulls de la Rep\xc3\xbablica", es van perdre. El Dux Agostino Barbarigo va demanar ajuda al Papa i als Reis Cat\xc3\xb2lics, i el 24 de desembre un ex\xc3\xa8rcit hispano-veneci\xc3\xa0 comandat per Gonzalo Fern\xc3\xa1ndez de C\xc3\xb3rdoba va prendre Cefal\xc3\xb2nia (que des de llavors la Seren\xc3\xadssima mantindria fins a 1797), i va aturar aix\xc3\xad, temporalment, l\'ofensiva otomana a l\'est dels territoris venecians.\n_START_SECTION_\nAnys posteriors\n_START_PARAGRAPH_\nBandes de ghazis turcs van saquejar els territoris venecians al nord d\'It\xc3\xa0lia, i, el 1503, Ven\xc3\xa8cia va haver de buscar la pau, reconeixent el poder otom\xc3\xa0 al Mediterrani.'